অলৌকিক! মন্দির উদ্বোধনের আগেই দিঘায় ভেসে এল জগন্নাথ মূর্তি

ওয়েব ডেস্ক: আগামী সপ্তাহেই খুলে যাবে দিঘার জগন্নাথ মন্দিরের (Digha Jagannath Temple) দরজা। মুখ্যমন্ত্রী মমতা বন্দ্যোপাধ্যায়ের (Mamata Banerjee) হাত ধরে ৩০ এপ্রিল হবে মন্দিরের উদ্বোধন। ইতিমধ্যেই শহরজুড়ে শুরু হয়েছে উৎসবের প্রস্তুতি। সাজসাজ রব সৈকত নগরী জুড়ে। পর্যটকদের ভিড়, নিরাপত্তার আঁটোসাঁটো ব্যবস্থা, সরকারি অতিথি আবাসগুলির সম্পূর্ণ বুকিং—সব মিলিয়ে দিঘা এখন উৎসবের মেজাজে।

এই আবহেই রবিবার দিঘার নবনির্মিত জগন্নাথ ঘাটে ঘটল এক অভাবনীয় ঘটনা। হঠাৎই ঢেউয়ের তোড়ে ভেসে আসে সাদা কাঠের তৈরি এক জগন্নাথ মূর্তি (Jagannath Idol)। সমুদ্রস্নানে ব্যস্ত পর্যটকরাই প্রথম মূর্তিটি দেখতে পান। মুহূর্তেই ছড়িয়ে পড়ে খবর। ঘাটে ভিড় জমায় স্থানীয় বাসিন্দা ও পর্যটকরা। তাঁরা নিজেরাই মূর্তিটি তুলে আনেন ঘাটে। তবে কোথা থেকে এল এই মূর্তি, সে বিষয়ে এখনও কোনও স্পষ্ট ধারণা মেলেনি।

আরও পড়ুন: দার্জিলিং-এ বিকল্প রাস্তা চাইছে মোর্চা, কেন্দ্রকে চিঠি রোশন গিরির

এই রহস্যময় ঘটনার সময়জ্ঞান ঘিরে স্বাভাবিকভাবেই কৌতূহলের পারদ চড়েছে। অনেকেই একে মন্দির উদ্বোধনের আগাম ‘দৈব সংকেত’ বলেও ব্যাখ্যা করছেন। বিশেষত এই ঘটনার সময়, যখন মন্দির চত্বর জুড়ে চলছে শেষ মুহূর্তের সাজসজ্জা ও পুজো প্রস্তুতি—তাতে বিষয়টি যেন আরও তাৎপর্যপূর্ণ হয়ে উঠেছে।

প্রসঙ্গত, মুখ্যমন্ত্রী মমতা বন্দ্যোপাধ্যায় ২৭ এপ্রিল দিঘায় পৌঁছবেন। ২৮ তারিখে তিনি বৈঠকে বসবেন ট্রাস্টি বোর্ড ও প্রশাসনিক কর্তাদের সঙ্গে। ২৯ এপ্রিল আয়োজন করা হবে বিশেষ যজ্ঞের। আর ৩০ এপ্রিল, রাজ্যের মুখ্যমন্ত্রীর উপস্থিতিতে আনুষ্ঠানিকভাবে উদ্বোধন হবে এই নবনির্মিত জগন্নাথধামের।